Nirmala Sitharaman's attack on Congress: वित्त मंत्री निर्मला सीतारमण ने कांग्रेस पर 'वाम अतिवादी ताकतों' से संबंध रखने का लगाया आरोप
कांग्रेस पर निशाना साधते हुए वित्त मंत्री निर्मला सीतारमण ने कहा, 'यहां तक कि उन जगहों पर जहां दिवंगत प्रधानमंत्री इंदिरा गांधी या राजीव गांधी सावधानी से कदम रखते थे वहां राहुल गांधी जाते हैं और वाम अतिवादी ताकतों के साथ खड़े होते हैं। ये ताकतें देश की एकता को खत्म कर सकती हैं।
Nirmala Sitharaman's attack on Congress: तमिलनाडु में वित्त मंत्री निर्मला सीतारमण ने रविवार को कांग्रेस पर हमला बोलते हुए आरोप लगाया कि उसके 'वाम अतिवादी ताकतों' से संबंध हैं जो देश की एकता के लिए खतरा पैदा करेंगे। तमिल साप्ताहिक पत्रिका 'तुगलक' के 52वें वार्षिक दिवस समारोह को संबोधित करते हुए उन्होंने कहा कि सत्तारूढ़ दल भारतीय जनता पार्टी (भाजपा) अपनी नीतियों के साथ देश में 'परिवर्तनकारी बदलाव' ला रही है और कोविड-19 महामारी के प्रभाव के बावजूद अर्थव्यवस्था तेजी से बढ़ रही है। कांग्रेस पर निशाना साधते हुए सीतारमण ने कहा, 'यहां तक कि उन जगहों पर जहां दिवंगत प्रधानमंत्री इंदिरा गांधी या राजीव गांधी सावधानी से कदम रखते थे वहां राहुल गांधी जाते हैं और वाम अतिवादी ताकतों के साथ खड़े होते हैं। ये ताकतें देश की एकता को खत्म कर सकती हैं। वे नासमझ राजनीति कर रहे हैं।' अपने तीखे हमले को जारी रखते हुए सीतारमण ने कहा, 'कांग्रेस खुद को नासमझ राजनीति में शामिल कर रही है और हमें कांग्रेस मुक्त भारत की जरूरत है। उन्होंने गलतियां की हैं, भ्रष्टाचार किया है, टू जी घोटाला किया है, और वंशवादी राजनीति में भी शामिल रहे हैं।'बता दें, अभी हाल ही में काठमांडू के पब में राहुल गांधी का वीडियो वायरल होने के बाद सियासत काफी गर्म हो गई। जहां भारतीय जनता पार्टी ने हमलावर रुख अपना लिया वहीं कांग्रेस अब रक्षात्मक मुद्रा में नजर आई। इस वीडियो में राहुल गांधी एक चीनी महिला के साथ नजर आ रहे हैं। जिसके बारे में यह दावा किया जा रहा है महिला नेपाल में चीन की राजदूत है। अब यह सवाल उठाया जा रहा है कि क्या राहुल गांधी नेपाल में चीनी राजदूत के साथ पार्टी कर रहे हैं? इनपुट-भाषा